b'\n_START_ARTICLE_\nJean Sibelius -viulukilpailu\n_START_PARAGRAPH_\nKansainv\xc3\xa4linen Jean Sibelius -viulukilpailu on yksi maailman arvostetuimmista viulukilpailuista. Kilpailu j\xc3\xa4rjestettiin ensimm\xc3\xa4isen kerran vuonna 1965 s\xc3\xa4velt\xc3\xa4j\xc3\xa4 Jean Sibeliuksen satavuotisjuhlavuoden kunniaksi. Kilpailun j\xc3\xa4rjest\xc3\xa4v\xc3\xa4t Sibelius-Seura ja Sibelius-Akatemia viiden vuoden v\xc3\xa4lein Helsingiss\xc3\xa4. Kilpailu on avoin kaikkien kansallisuuksien viulisteille, jotka kilpailuvuonna t\xc3\xa4ytt\xc3\xa4v\xc3\xa4t korkeintaan 30 vuotta. Kilpailu tuo voittajille maineen ja rahapalkinnon lis\xc3\xa4ksi konsertointimahdollisuuksia._NEWLINE_Kilpailu on kolmivaiheinen. Ensimm\xc3\xa4iselt\xc3\xa4 kierrokselta enint\xc3\xa4\xc3\xa4n 20 soittajaa p\xc3\xa4\xc3\xa4see v\xc3\xa4lieriin ja vuodesta 2010 alkaen kuusi edelleen finaaliin. Esimerkiksi vuonna 2005 kilpailuun pyrki yhteens\xc3\xa4 175 soittajaa, joista 58 hyv\xc3\xa4ksyttiin mukaan ja 52 osallistui itse kilpailuun. Kahdella ensimm\xc3\xa4isell\xc3\xa4 kierroksella kilpailijat soittavat soolosonaatteja ja kamarimusiikkia pianon s\xc3\xa4estyksell\xc3\xa4, finaalissa he soittavat kaksi viulukonserttoa sinfoniaorkesterin s\xc3\xa4est\xc3\xa4min\xc3\xa4. Kaikki soittavat finaalissa Sibeliuksen viulukonserton pakollisena ja toisen konserton he saavat valita annetusta listasta.\n_START_SECTION_\nPalkinnot\n_START_PARAGRAPH_\nEnsimm\xc3\xa4isen kilpailun p\xc3\xa4\xc3\xa4palkinto vuonna 1965 oli 3\xc2\xa0000 Yhdysvaltain dollaria. Vuonna 2015 ensimm\xc3\xa4isen palkinnon arvo on 25\xc2\xa0000 euroa, toinen palkinto 18\xc2\xa0000 euroa ja kolmas palkinto 12\xc2\xa0000 euroa. Muut finalistit saavat kukin 2\xc2\xa0000 euron tunnustuspalkinnon. Kilpailuissa palkitaan my\xc3\xb6s paras Sibeliuksen viulukonserton tulkinta ja jaetaan muita erikoispalkintoja.'